Ambika lalau, pelajar idup nguan dunya
JELU Makup tauka Jugam pan endang semampai kena tipu Pelanduk seduai Tekura. ENSERA SEDUAI SAMBI UJI kitai bekunsi mimit pasal ensera Pelanduk seduai Tekura. Kebuah pia, laban seduai meh endang semampai dikelandik dalam ensera pandai mudi tauka ngakal pangan diri taja pan seduai endang dua sebuat ti ngena perembian Sambi. Seduai ukai mina keran mudi serimbai ngakal pangan diri sereta besemekih pengelandik enggau pemintar entara diri seduai iya, tang suah mega seduai besaup sereta begempung musin lalu mantai pengelandik, negika tali akal lalu nipu bala jelu bukai. Bisi maya Pelanduk matak jalai seduai ti nipu, bisi ga maya Tekura mantai pengelandik iya musin bala jelu bukai ngena saup ari Sambi iya Pelanduk.  Seduai amat bebakih bendar enggau pangan lalu suah bendar udah dicherita orang nipu bala jelu ti jauh besai ari seduai nyengkaum Chemaru, Babi, Gajah, Kera, Kambin, Nyumbuh, Baya, Rusa, Jugam (tauka Makup) sereta sekeda jelu bukai ti suah bepansa tauka begulai pendiau sereta sama ngereja sebengkah-sebengkah pengawa enggau seduai. Nyadi pemintar Pelanduk seduai Tekura tu sereta enggau kuing jalai ensera seduai ti nundi, nipu tauka ngemediska jelu bukai endang manah bendar ambika pelajar kitai mensia idup nguan dunya injau tu. NGIRI AJAR ENGGAU LALAU PENEMU Semua kuing enggau tuju ensera tu ditempa orang ti landik ngarang tauka ngaga enggau nusui iya kena ngajar bala kitai mensia idup. Karang ensera Pelanduk seduai Tekura tu endang kena ngiri ajar sereta lalau penemu enggau tenggau pengidup ngagai raban nembiak ngichaka sida nguingka pejalai pengidup ngagai tunga ti meruan sereta manah. Nya endang nyadi ka lalau enggau tesau awakka sida enda tepejuh nengah jalai repa sereta mayuh duri peringat ti tau ngenataika pemedis ngagai tubuh sereta pengerai enggau pengidup sida. Ensera seduai Sambi endang dikarang sereta ditempa orang tuai dulu kelia kena ngajar bala sida ke nembiak awakka mereti ba jalai enggau kuing pengidup sida. Tempa ensera nya endang awakka iya nyadi lalau enggau tenggau pengidup semua anak mensia awakka mereti, bebasaka pangan diri lalu enda berumban ngaga pemutus runding ba siti-siti penggal pengidup. Reti tu ngambika kitai berunding enggau panjai sereta jenuh lebuh siti-siti utai bisi nekul jalai tauka ngenanggul pengidup kitai. Bisi mega ensera seduai Sambi tu ngayanka pengelungau enggau sekeda perangai jai jelu ti disengkaum dalam ensera nya. Perangai sida jelu nya endang kena ngiri pemereti ati ngagai kitai ti ninga ensera laban perangai jai enggau manah jelu dalam ensera nya endang simbolik. Reti nya, karakter jelu nya sigi karakter simbolik nyeremin pengidup kitai mensia empu. MANDANGKA KARATER PENGIDUP MENSIA Penulis tebilang jaku ribai dulu kelia baka George Orwell dalam bup iya Animal Farm ngena jalai kuing cherita enggau karakter simbolik munyi bala seduai Sambi tu  enggau bala jelu dalam ensera seduai. Karakter dalam bup nya baka Napoleon enggau sida bukai nya endang ngayanka karakter kitai idup ti ngembuan pengamu, pengelandik musin pengidup orang bukai enggau sekeda penyai bukai. Ukai nya aja, tang semua bup satire (kena ngelesey tauka manding pengidup tauka karakter jai) endang sigi kena mantaika kelesey awakka tau pulai ngagai ajar ti beguna ba pengidup mensia mayuh. Siti agi banding, bup Shit (dalam jaku Melayu) ti ditulis niang pengajar kami ba universiti kelia, iya nya Datuk Shahnon Ahmad, siku penulis ti kala nyadi Sasterawan Negara, nya endang ngundan mayuh kelesey ngagai bala menteri sereta bala tuai menua kitai ti keran deka ngetanka penuduk sida nyadi tuai lalu enda badu-badu tajapan udah bepuluh-puluh taun megai tampuk kuasa. Siku agi penulis bup dulu suba George Bernard Shaw dalam bup iya Pygmalion mega ngena karakter Professor Higgin enggau Eliza Doolittle kena ngayanka pengeran siku-siku orang belajar bejaku sampaika iya udah chukup landik lalu satire tauka kelinyaiiya nya pasal orang ti chukup pandai sereta landik ti tau ga labuh pengerindu ka indu ti palui, nadai pemandai tang bisi pengeran sereta pemajik. Cherita tu digaga nyadi ka siti musical ti dikumbai My Fair Lady ti alai niang Audrey Hepburn seduai niang Rex Harrison nyadi pengelulu karakter dua iti nya tadi. Nya munyi banding pemanah kuing cherita Pelanduk seduai Tekura ti ngundan mayuh satire ungkupka pelajar semua kitai mensia mayuh tu. JERITA PELANDUK ENGGAU KAMBIN Sekali tu kitai bechuanka siti jerita. Nyadi nitih siti cherita tu, lemai siti, lebuh hari nyau salah kelala, anak Pelanduk nyabak laban lapar. Ninga anak iya nyabak, Pelanduk lalu belanda ngiga buah buan. Tang laban hari nyau salah kelala sereta laban iya kelalu beguai, dia deh tudah pelanduk lalu labuh ke dalam lubang kebung ti dalam. Bebendar meh tudah Pelanduk deka mansutka diri ari lubang nya tang meh lalu enda ulih. Suah meh tudah tuai nguji engkejuk, tang lalu enda ga ulih. Nyau nadai nemu daya meh tudah tuai. Nyawa anak iya ti nyabak, nyau balat parau, tang dini bisi bulih buah buan, ga Pelanduk udah labuh ngagai lubang kebung. “Nya utai ke dikenggai, nya ga datai,” ku Pelanduk munyi Apai Salui bejaku kediri dalam lubang. Enda lama udah nya, iya bisi ninga nyawa embek Kambin. Sereta iya ninga embek Kambin, Pelanduk lalu bepantun. Nya alai ku pantun iya: “Lemak ga ai minyak, Tang alah laban pengelemak luchak Di lubang kebung. Chiru ga ai madu, Tang alah laban penyiru tusu Tanah Langgung.” Ninga pantun nya tak ngena sereta manah bendar munyi, Kambin lalu mansang kia. Datai iya ba mua lubang kebung iya lalu nilik tunga ke dalam lubang. “Nama main nuan dia deh bakih?” ku Kambin ngangauka Pelanduk. “Ngirup aku bakih, lama udah natka diri aus selemai tu, laban panas bisa,” ku Pelanduk bebulaka Kambin. “Aku pan aus meh bakih. Agi bisi ai dia?” ku Kambin. “Chukup ambika irup orang siku tu agi,” ku Pelanduk. Ninga Pelanduk madah ai agi bisi, Kambin lalu enda betangguh, enda chechamang terejun ngagai lubang kebung nya. Udah Kambin terejun ngagai lubang kebung nya, Pelanduk lalu engkabit ngagai belakang iya, sereta lalu engkechit merejuk ngagai mua lubang. Nama enda pengaga Sambi – nyadi Sambi tu perembian Pelanduk seduai Tekura, tang tau dikenaka ganti nama seduai – laban udah lepas ari siti penanggul (tang bisi ga ensera ti alai seduai ngena perembian Jui). Lebuh Pelanduk datai ba mua lubang nya, Kambin lalu engkadah, nya baru iya nemu lubang kebung nya dalam. Iya lalu ngangauka Pelanduk, ngasuh siku nya ngulur kayu kena iya, ngambika bisi dititi iya pansut ke luar. Nyadi Pelanduk madahka diri nadai hari ngiga kayu ka iya, laban beguaika anak iya tinggal kediri di rumah, sereta balat nyabak natka perut engkerau lapar. Ninga saut Pelanduk munyi nya, Kambin lalu manjung madah diri mati enda ulih pansut ari lubang kebung dikeduan Pelanduk. Tang ku Pelanduk iya nadai beduan Kambin. Iya madah Kambin tu palui amat, laban nadai ‘ngembuan bulu nyangka’, tegal iya kelalu beguai terejun, lalu enda belaba ka ari ni jalai iya ulih pansut ari lubang nya. “Nuan ngereja pengawa nadai enggau pelaba, Nya alai nuan mudah bendar teparuk tulihka penusah,” ku Pelanduk. Udah nya, ku Pelanduk bejaku baru, “Nuan nganti orang bukai datai ditu, baka aku ti nganti nuan. “Nya alai ka agi tu ila anang tak kelalu beguai ngereja pengawa, lalu nadai enggau sidi, enggau peresa, nadai ditentu enggau manah.” Pengudahnya, Pelanduk lalu angkat ari endur nya, mulaika diri ke rumah ninggalka Kambin nyau embek sembek dalam lubang kebung. Bulu nyangka nya bulu ti bauh tumbuh entara buku tunjuk jari tauka buku tunjuk kaki, enggau pun tunjuk kitai. Ku jaku tuai, bauh agi bulu nyangka, dalam agi ga pelaba enggau peragam kitai. AJAR ARI JERITA PELANDU ENGGAU KAMBIN Nya alai dalam cherita tu kitai udah ninga pengelandik Pelanduk ti udah ngengkira diri pansut ari lubang tanah. Iya ke bendar jalai pusin runding iya nya ukai ngajar kitai nipu tauka ngenusahka orang bukai. Tang sigi udah atur dunya, sapa ke landik agi, sapa ke pintar agi, orang nya meh deka nyamai agi idup, bulih agi utai. Tang taja pia, utai nyadi ba dunya tu, kelebih agi ba pengidup kitai siku-siku kadang enda nitih ka peneka ati kitai. Ngambika banding, jarang pengidup mensia chukup genap, semua bisi. Baka orang ti kaya raja, kadang bisi ga penimpang pengidup. Bisi nya mayuh duit, semua utai bisi magang semina nadai pengerai. Orang ti kaya bisi duit, bisi pengerai, bisi ga sida enda lantang enda senang tegal bini tauka laki gila enggau orang bukai lalu nya ngujungka skandal. Eh, chukup penimpang kitai mensia. Oleh TELESA EMPERAN 
See author's posts
